Diari Oficial de la Generalitat Valenciana


Sumari del DOGV 7350, del 01-09-2014 (2014/7913)

ACORD de 29 d'agost de 2014, del Consell, pel qual s'aproven noves accions de simplificació, reducció de càrregues administratives i impuls de l'Administració electrònica, en el marc del Pla SIRCA-2.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7350

Data del DOGV
:   01-09-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7913


Data del document
:   29-08-2014

Organisme emissor
:   Conselleria d'Hisenda i Administració Pública

Tipus de document
:   Acord

Descriptors 

:   * Conselleria d'Hisenda i Administració Pública

ACORD de 29 d'agost de 2014, del Consell, pel qual s'aproven noves accions de simplificació, reducció de càrregues administratives i impuls de l'Administració electrònica, en el marc del Pla SIRCA-2. [2014/7913]  
El Consell, en la reunió del dia 29 d'agost de 2014, va adoptar l'acord següent:  
La implicació del Consell en la simplificació administrativa i la reducció de càrregues per a ciutadans i empreses és inqüestionable, com demostren tant l'aprovació del Segon Pla de Simplificació i Reducció de Càrregues Administratives de la Generalitat, SIRCA-2, que va tindre lloc el 10 de maig de 2013 i la vigència del qual s'estén al període 2013-2015, com la presa d'acords amb l'objectiu d'impulsar i ordenar la implantació efectiva de les mesures de simplificació que s'han observat a través dels grups de treball creats en cada conselleria.  
  
La modificació normativa ha sigut un dels eixos del nou pla a què s'han dedicat els majors esforços, a fi d'incloure una nova perspectiva de millora de la qualitat normativa que elimine tota regulació innecessària i simplifique aquella que resulte excessivament complexa, ja que ?com s'indica en el pla- hi ha una relació directa entre qualitat normativa i reducció de càrregues administratives o burocràtiques i, com a conseqüència d'això, d'increment o pèrdua de competitivitat.  
  
Així, en l'acord anterior, aprovat pel Consell amb data 22 de novembre de 2013, es va ordenar la revisió i modificació o derogació de 121 normes (lleis i decrets). Simultàniament, durant el primer trimestre de 2014, s'ha continuat amb l'anàlisi de normes a través de les huit comissions de treball ja creades i coordinades per l'Advocacia General de la Generalitat, amb la participació de la Inspecció General de Servicis, amb el propòsit de continuar identificant aquelles normes que poden resultar innecessàries i aquelles que poden ser objecte de fusió o derogació, amb la finalitat última de procedir-ne a la simplificació.  
  
Seguint la metodologia establida en l'eix de normativa del Pla SIRCA-2, els aspectes que s'han analitzat al realitzar la revisió de normes són, de forma resumida, els següents: simplificar i suprimir aquells tràmits que resulten innecessaris, regular, igualment, la tramitació electrònica quan siga possible, i substituir, quan siga possible, el règim d'autoritzacions per comunicacions prèvies i declaracions responsables que agilitzen i simplifiquen la sol·licitud d'autoritzacions o llicències.  
  
Així mateix, millorar la qualitat de les normes també implica unificar, aclarir o derogar aquelles que calga, sempre que amb això se'n facilite i simplifique la consulta i es proporcione més seguretat jurídica, ja que les normes complexes acaben sent una càrrega, de vegades molt onerosa, tant per a ciutadans com per a empreses.  
  
En conseqüència, una vegada realitzada esta labor prèvia d'anàlisi, correspon al Consell ordenar l'aplicació efectiva de les mesures de simplificació detectades i, per tant, impulsar les modificacions normatives que es necessiten.  
Així doncs, en l'annex I d'este acord s'especifiquen, agrupades per departaments i per matèries, les normes que seran objecte de revisió i modificació, a fi que siguen més senzilles, s'evite així la dispersió normativa i s'oferisca la seguretat jurídica que demanen ciutadans i empreses, alhora que es reduïxen les càrregues administratives.  
  
Igualment, este acord inclou un apartat dedicat a la tramitació electrònica, a través d'Internet, ja que, com el mateix Pla SIRCA-2 arreplega, la implantació de l'Administració electrònica és un factor crític perquè la simplificació, i sobretot, la reducció de càrregues, siga efectiva.  
  
En este sentit, l'acord incorpora en l'annex II una relació de procediments que podran tramitar telemàticament els ciutadans i les empreses.  
Este treball previ de revisió normativa servirà, a més, de base per a dur a terme la codificació del dret, una de les mesures que s'inclou en l'informe elaborat per la Comissió per a la Reforma de les Administracions Públiques (CORA).  
La simplificació normativa també està present en la Llei 19/2013, de 9 de desembre, de Transparència, Accés a la Informació Pública i Bon Govern, ja que és evident que aclarir la normativa que està vigent i és aplicable és un exercici de bon govern i una manifestació més de la transparència.  
D'altra banda, la disposició final sèptima de la Llei 2/2012, de 14 de juny, de la Generalitat, de Mesures Urgents de Suport a la Iniciativa Empresarial i als Emprenedors, Microempreses i Xicotetes i Mitjanes Empreses (pime) de la Comunitat Valenciana, establix que «el Consell aprovarà semestralment un pla de simplificació que preveurà els procediments a simplificar i les unitats responsables de dur a terme el procés de simplificació esmentat».  
Per tot això, d'acord amb el que disposa la Llei 5/1983, de 30 de desembre, de la Generalitat, del Consell, a proposta del conseller d'Hisenda i Administració Pública, el Consell  
  
  
ACORDA  
  
Primer  
En el termini de sis mesos des de la publicació d'este acord, es procedirà a la revisió i l'adaptació de les normes que s'especifiquen en l'annex I, agrupades per departaments i per matèries, a fi de fer efectives les mesures d'harmonització i simplificació detectades.  
  
  
Segon  
Des de la data d'aprovació d'este acord i en un termini màxim de quatre mesos des de l'aprovació esmentada, s'incorporaran a la seu electrònica els procediments que s'inclouen en l'annex II, a fi que els ciutadans puguen tramitar-los en línia, a través d'Internet.  
  
  
Tercer  
Encarregar a la conselleria competent en matèria de simplificació i administració electrònica el seguiment i la quantificació econòmica de les mesures de reducció de càrregues administratives que se'n deriven, en compliment d'este acord.  
  
Quart  
Encomanar a l'Advocacia General de la Generalitat que comprove de manera especial que la nova normativa que s'aprove a la Comunitat Valenciana siga més eficaç, menys complexa i, sobretot, que s'elabore tenint sempre en compte les característiques d'aquells sectors a què vaja destinada, a fi de facilitar el compliment de les normes, fent-les més accessibles i cuidant el llenguatge perquè siguen comprensibles.  
  
  
Quint  
Les actuacions contingudes en l'acord no comporten un increment de gasto, ja que les possibles accions que es pogueren derivar dels nous projectes normatius es finançaran amb les partides pressupostàries pròpies de cada departament, sense requerir per a això finançament addicional.  
  
Sext  
Ordenar la publicació del present acord en el Diari Oficial de la Comunitat Valenciana, així com donar-li la màxima difusió a través dels mitjans de difusió tècnics i electrònics pertinents.  
  
València, 29 d'agost de 2014  
  
El vicepresident i secretari del Consell,  
JOSÉ CÍSCAR BOLUFER  
  
  
  
  
  
ANNEX I  
Modificacions normatives  
  
  
Conselleria de Presidència i Agricultura, Pesca, Alimentació i Aigua  
  
En matèria agroalimentària:  
- Elaborar un avantprojecte de Llei de l'Institut Valencià d'Investigacions Agroalimentàries (IVIA) de la Comunitat Valenciana. Amb això, es derogarà la Llei 4/1991, de 13 de març, de la Generalitat, incloent-hi una nova regulació de l'IVIA i de la seua activitat, adequada a les característiques actuals del sistema agroalimentari valencià, de manera que es garantisca un alt nivell de qualitat i eficiència en l'exercici de les seues funcions, així com que s'establisquen les vies de cooperació, tant amb les universitats o organismes d'investigació i tecnologia com amb les empreses i entitats que desenrotllen la seua activitat en els àmbits d'actuació d'este institut.  
- Modificar el Decret 91/1998, de 16 de juny, del Consell, pel qual s'aprova el Reglament de la Marca de Qualitat CV per a Productes Agraris i Agroalimentaris, a fi de reduir la càrrega normativa, de manera que s'aconseguisca un marc regulador estable, clar i predictible i, al mateix temps, adaptar la regulació als canvis normatius produïts en matèria de control oficial i de qualitat dels productes agrícoles i alimentaris, amb el fi últim de dotar estos productes d'un règim de protecció amb un enfocament més uniforme i contribuir-ne a la promoció.  
  
  
  
Conselleria d'Economia, Indústria, Turisme i Ocupació  
  
1. En matèria de mines:  
Projecte de decret per a la dinamització i el foment sostenible de la indústria minera de la Comunitat Valenciana. Amb este es desenrotllarà i millorarà el marc legal regulador de les activitats mineres, a fi de contribuir a impulsar i potenciar la indústria minera de la Comunitat Valenciana per a garantir el subministrament eficient de recursos minerals, inspirat, entre altres, en el principi de simplificació administrativa que facilite a les empreses l'exercici de la seua activitat i el compliment de les seues obligacions legals. Així mateix, s'adequarà a les determinacions de la normativa estatal en matèria de mineria i de restauració de l'espai afectat per activitats mineres (Reial Decret 975/2009, de 12 de juny, sobre gestió dels residus de les indústries extractives i de protecció i rehabilitació de l'espai afectat per activitats mineres) de la normativa autonòmica en l'àmbit de la mineria i de la restauració de terrenys afectats (Decret 82/2005, de 22 d'abril, del Consell, d'Ordenació Ambiental d'Explotacions Mineres en Espais Forestals de la Comunitat Valenciana).  
2. En matèria de turisme:  
- Projecte de decret regulador de l'allotjament turístic rural en l'interior de la Comunitat Valenciana. Introduirà els criteris d'harmonització acordats en les conferències sectorials. Entre estos, la classificació de les cases rurals en cinc categories (actualment en són dos) i l'adopció de les estrelles com a distintiu. Substituirà el vigent Decret 188/2005, de 2 de desembre, del Consell, regulador de l'allotjament turístic rural en l'interior de la Comunitat Valenciana.  
- Projecte de decret regulador dels establiments hotelers de la Comunitat Valenciana. Seguint amb els criteris d'harmonització de legislacions entre comunitats autònomes i a partir d'un acord aprovat en conferència sectorial, suposarà la modificació del vigent Decret 153/1993, de 17 d'agost, del Consell, regulador d'este tipus d'allotjament. La principal novetat és la classificació «per punts» després del compliment d'una sèrie de requisits el compliment dels quals és, en uns casos, de caràcter obligatori (mínims), i en altres, voluntari; es permet així l'especialització dels establiments d'acord amb el tipus de demanda.  
- Projecte de decret regulador dels càmpings i àrees de pernocta en trànsit per a autocaravanes de la Comunitat Valenciana. Substituirà el vigent Decret 119/2002, de 30 de juliol, del Consell, i introduirà, a més dels criteris d'harmonització acordats en les conferències sectorials (classificació dels càmpings en cinc categories, adopció de les estrelles com a distintiu i introducció de dos noves especialitats), la regulació d'una nova figura, la de les «àrees de pernocta en trànsit per a autocaravanes», i donarà així satisfacció a la demanda d'un nou tipus de turista que viatja en este tipus de vehicle.  
- Orde per la qual es regula el procediment i els models oficials per a la tramitació telemàtica de les sol·licituds de declaració de festes, itineraris, publicacions i obres audiovisuals d'interés turístic de la Comunitat Valenciana, que inclou la simplificació de tot el procediment de declaració de tots els tràmits, ja que establix la regulació electrònica, que tindrà caràcter obligatori, i caldrà comunicar-se exclusivament per mitjans electrònics en aquells casos en què les persones interessades es corresponguen amb persones jurídiques, o col·lectius de persones físiques que, per raó de la seua capacitat econòmica o tècnica, dedicació professional o altres motius acreditats, tinguen garantit l'accés i la disponibilitat de mitjans tecnològics precisos. Per tot això, els processos seran completament electrònics, tant la corresponent a l'interessat en la presentació de documents, com la que correspon als gestors públics per a resoldre els expedients; tot això basat en documents i expedients electrònics.  
- Orde per la qual es regula el procediment i els models oficials per a la tramitació telemàtica de les sol·licituds de declaració de municipi turístic de la Comunitat Valenciana que inclourà la simplificació d'estos procediments i farà obligatòria la tramitació electrònica.  
  
3. En matèria d'ocupació i formació:  
- Projecte de nou decret sobre el Consell Valencià de Formació Professional, que refondrà les previsions contingudes en diverses normes. Este nou decret modificarà el Decret 133/1990, de 23 de juliol, del Consell, que va crear el Consell Valencià de Formació Professional com a òrgan consultiu de participació institucional, coordinació i assessorament del Consell, en tot allò que es relaciona amb la Formació Professional, així com el Decret 155/2000, de 17 d'octubre, del Consell, pel qual es regula el Consell Valencià de Formació Professional, i regularà tot allò que es referix a les competències, el funcionament i la composició de l'òrgan col·legiat esmentat.  
- Projecte de decret del Consell pel qual es distribuïxen territorialment les competències en matèria d'acomiadament col·lectiu, suspensió de contractes i reducció de jornada, i s'aproven els models de comunicació/sol·licitud, en l'àmbit de la Comunitat Valenciana. Esta norma té per objecte determinar, en l'àmbit de la Comunitat Valenciana, la distribució territorial de competències als efectes de la tramitació i de la resolució, si és el cas, dels procediments d'acomiadament col·lectiu i de suspensió de contractes i reducció de jornada, i de força major, així com establir els de comunicació/sol·licitud, en l'àmbit de la Comunitat Valenciana.  
  
- Projecte d'orde de la Conselleria d'Economia, Indústria, Turisme i Ocupació per la qual es regulen el procediment i els models oficials per a la tramitació telemàtica de comunicacions d'obertura de centres de treball en l'àmbit de la Comunitat Valenciana, l'objecte de la qual serà la regulació de l'aplicació de les tècniques telemàtiques per a agilitzar el procediment de comunicació a l'autoritat laboral competent de l'obertura del centre de treball, represa de l'activitat, canvi d'activitat i trasllat, després d'efectuar alteracions, ampliacions o transformacions d'importància, quan corresponga segons el que disposa la normativa estatal, sempre que es tracte de centres de treball ubicats a la Comunitat Valenciana. S'hi establix amb caràcter obligatori per a les empreses que revestixen la forma de persona jurídica, i se n'exclouen les persones físiques que tinguen la condició d'empresaris.  
4. En matèria d'indústria:  
- Projecte d'orde, per la qual es regulen determinats procediments en matèria d'indústria per a la tramitació telemàtica; amb esta norma es desenrotllarà el dret dels ciutadans i les ciutadanes a relacionar-se electrònicament amb les administracions públiques, tant per a accedir als servicis com per a tramitar els procediments en matèria d'indústria, la qual cosa suposa la simplificació dels tràmits següents:  
  
a) La inscripció en el Registre Integrat Industrial d'empreses instal·ladores de baixa tensió. Alta, modificació i baixa.  
b) L'alta, modificació o baixa en el Registre Integrat Industrial d'empreses instal·ladores o reparadores d'equips de pressió 1 i 2.  
c) Inscripció d'alta, modificació i baixa en el Registre lntegrat lndustrial d'empreses instal·ladores o mantenidores d'instal·lacions tèrmiques d'edificis (calefacció, climatització i aigua calenta sanitària). Obtenció del certificat d'empreses de gasos fluorats.  
d)Inscripció d'alta, modificació i cessament en el Registre Integrat Industrial d'empreses instal·ladores de gas.  
e) Inscripció en el Registre Integrat Industrial d'empreses instal·ladores d'alta tensió. Alta, modificació i cessament de l'activitat.  
f) Inscripció en el Registre Integrat Industrial d'empreses instal·ladores i conservadores d'aparells elevadors: grues torre. Alta, modificació i cessament.  
g) Inscripció en el Registre Integrat Industrial d'empreses instal·ladores o mantenidores de sistemes de protecció contra incendis. Alta, modificació i cessament. Obtenció del certificat d'empresa de gasos fluorats.  
h) Inscripció en el Registre Integrat Industrial d'empreses instal·ladores i reparadores de productes petroliers líquids (IPPL-1), (IPPL-ll) i (RPPL-111).  
i) Inscripció en el Registre Integrat Industrial d'empreses instal·ladores/conservadores, reparadores i automantenidores de fred industrial. Alta, modificació i cessament. Obtenció del certificat d'empresa de gasos fluorats.  
j) Inscripció en el Registre Integrat Industrial d'empreses mantenidores d'aparells elevadors: grues mòbils autopropulsades. Alta, modificació i cessament.  
k) Instal·lacions tèrmiques amb potència nominal entre 5 i 70 kW (noves).  
l) Sol·licitud d'altes o baixes d'usuaris secundaris en el sistema Aire.  
- Orde per la qual es regula el procediment per a la tramitació telemàtica d'expedients relatius a ascensors, que suposa la simplificació i millora del procediment electrònic per mitjà del sistema Altea.  
  
5. En matèria d'energia:  
- Elaborar un nou decret, pel qual es fusionarà en un únic text el Decret 88/2005, de 29 d'abril, del Consell, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, així com el Decret 177/2005, de 18 de novembre, del Consell, pel qual es regula el procediment administratiu aplicable a determinades instal·lacions d'energia solar fotovoltaica. La nova disposició facilitarà la consulta de la normativa a l'unificar ambdós disposicions.  
  
- Elaborar un nou projecte normatiu quant a la certificació d'eficiència energètica d'edificis per a adaptar el Decret 112/2009, de 31 de juliol, del Consell, sobre esta matèria, al que disposa el Reial Decret 235/2013, de 5 d'abril, que trasllada la modificació de la Directiva 2002/91/CE del Parlament Europeu i del Consell, de 16 de desembre de 2002, per la Directiva 2010/31/UE del Parlament Europeu i del Consell, de 19 de maig de 2010.  
  
  
Conselleria d'Hisenda i Administració Pública  
  
1. En matèria d'hisenda pública:  
- Avantprojecte de Llei d'Hisenda Pública de la Generalitat, a fi d'actualitzar i adaptar la norma en vigor. El Text Refós de la Llei d'Hisenda Pública de la Generalitat, aprovat mitjançant el Decret Legislatiu de 26 de juny de 1991, del Consell, ha requerit en els últims anys modificacions que s'han produït a través de las lleis de Mesures Fiscals, de Gestió Administrativa i Financera i d'Organització de la Generalitat. D'altra banda, en l'àmbit estatal, el marc actual, compost principalment per la Llei 47/2003, de 26 de novembre, General Pressupostària, i per la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera, exigix de la norma autonòmica esmentada una actualització que l'ajuste degudament als nous principis que regixen per a esta matèria. Finalment, en l'àmbit de subvencions, el règim contingut en el text refós actual ha d'adaptar-se a la normativa bàsica estatal, la qual cosa en requerix la revisió i el desenrotllament corresponent.  
  
- Nou decret pel qual s'establix el procediment per a la compensació d'ofici de deutes adquirits per les entitats locals de la Comunitat Valenciana. L'objecte és derogar el règim en vigor que hi resulta aplicable en virtut del Decret 129/1994, de 5 de juliol, del Consell. La nova regulació es considera necessària perquè amb el pas del temps s'han plantejat problemes d'aplicació ja que, d'una banda, eixe règim no s'ajusta a l'estructura organitzativa actual de l'Administració, i, d'una altra, el procediment patix algunes contradiccions, com per exemple en l'àmbit de recursos administratius, i en algunes de les seues fases no considera adequada la manera en què es requerix operar en la gestió d'estos expedients. Per això, es considera necessària la revisió i actualització de la norma, a través de la seua derogació i substitució per una norma actualitzada i degudament ajustada a la realitat que regula.  
  
2. En matèria de finançament:  
Projecte d'orde de desplegament parcial del Decret 94/1996, de 21 de maig, del Consell, pel qual es regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat. La qual cosa suposarà la derogació de l'Orde de 23 de setembre de 1998, de la Conselleria d'Economia, Hisenda i Administració Pública, i de l'Orde de 12 de desembre de 2002, de la Conselleria d'Economia, Hisenda i Ocupació, i s'arreplegarà en un únic text i degudament harmonitzada tota la regulació que desenrotlla el capítol II del Decret 94/1996 mencionat.  
  
3. En matèria de supervisió d'entitats financeres:  
- Adaptar a la normativa estatal de caràcter bàsic el Text Refós de la Llei sobre Caixes d'Estalvis, aprovat pel Decret Legislatiu 1/1997, de 23 de juliol, del Consell, i les seues modificacions contingudes en la Llei 10/2003, de 3 d'abril, de la Generalitat, de Modificació del Text Refós de la Llei sobre Caixes d'Estalvis; el Decret Llei 4/2010, de 30 de desembre, del Consell, pel qual es modifica el Text Refós de la Llei sobre Caixes d'Estalvis, i la Llei 9/2011, de 26 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat. Amb això se simplificarà tota la normativa que afecta entitats financeres i s'eliminarà la dispersió actual.  
  
- Elaborar un nou decret pel qual s'unifique i s'actualitze la normativa autonòmica reglamentària que regula els òrgans de govern i l'obra beneficosocial de les caixes d'estalvis amb domicili social a la Comunitat Valenciana. Amb això es derogarà el Decret 215/1993, de 23 de novembre, del Consell, pel qual es regula l'obra beneficosocial de les caixes d'estalvis amb domicili social a la Comunitat Valenciana, el Decret 13/1991, de 21 de gener, del Consell, pel qual es regula la Federació Valenciana de Caixes d'Estalvis, i el Decret 81/1990, de 28 de maig, del Consell, de desplegament de la Llei 1/1990, de 22 de febrer, de la Generalitat, sobre Caixes d'Estalvis, en matèria d'òrgans de govern.  
- Unificar i actualitzar la normativa autonòmica reglamentària sobre cooperatives de crèdit i cooperatives amb secció de crèdit, derogant el Decret 83/2005, de 22 d'abril, del Consell, pel qual es regulen les cooperatives de crèdit de la Generalitat, i el Decret 99/2007, de 6 de juliol, del Consell, sobre cooperatives amb secció de crèdit a la Comunitat Valenciana, evitant amb això possibles problemes a l'hora d'interpretar quin text està vigent en cada moment.  
  
  
Conselleria d'Educació, Cultura i Esport  
  
1. En matèria d'esports:  
- Aprovar un nou decret que regule les entitats esportives i el Registre d'Entitats Esportives, a fi d'unificar en una única norma el Decret 60/1998, de 5 de maig, del Consell, pel qual es regulen les federacions esportives de la Comunitat Valenciana, i el Decret 119/1984, de 12 de novembre, del Consell, pel qual es crea el Registre de Clubs, Federacions i Entitats Esportives de la Comunitat Valenciana, així com l'Orde d'11 de gener de 1985, de la Conselleria de Cultura, Educació i Ciència, per la qual es deplega este últim decret. El nou text adequarà el règim jurídic d'estes entitats a la Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, i desplegarà aspectes no regulats en esta, tant d'eixes entitats com del seu registre, responent així a la realitat existent en estes matèries.  
  
- Aprovar un nou decret que regule el Tribunal de l'Esport i la Junta de Mediació i Arbitratge Esportiu. El seu objecte és derogar el règim en vigor que resulta aplicable en virtut del Decret 145/1997, d'1 d'abril, del Consell, pel qual es regula el Comité Valencià de Disciplina Esportiva, a fi d'ajustar-lo al nou marc normatiu autonòmic i regular el funcionament i la composició de la Junta de Mediació i Arbitratge Esportiu, com a nou òrgan creat per l'esmentada Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, al qual s'encomanen funcions de mediació i arbitratge esportiu.  
  
2. En matèria de formació professional:  
Derogació del Decret 74/1987, de 25 de maig, del Consell, sobre coordinació de les actuacions de la Conselleria de Cultura, Educació i Ciència i d'Agricultura i Pesca en matèries de formació professional relacionada amb el sector industrial agroalimentari. Les ensenyances que regula el decret esmentat s'han desplegat en l'àmbit educatiu.  
  
  
Conselleria de Sanitat  
  
1. En matèria d'assistència sanitària i salut pública:  
- Projecte de decret pel qual s'establixen les autoritzacions sanitàries i s'actualitzen, es creen i s'organitzen els registres d'ordenació sanitària de la Conselleria de Sanitat. Per mitjà d'este decret es derogaran expressament els decrets següents:  
a) Decret 44/1993, de 22 de març, del Consell, regulador del transport sanitari terrestre en l'àmbit territorial de la Comunitat Valenciana.  
  
b) Decret 67/1995, de 18 d'abril, del Consell, pel qual es regulen les comissions provincials i autonòmica de visat de la publicitat medicosanitària.  
c) Decret 298/1997, de 9 de desembre, del Consell, pel qual es deroga l'article 22 del Decret 44/1993, de 22 de març, regulador del transport sanitari terrestre en l'àmbit territorial de la Comunitat Valenciana.  
  
d) Decret 108/2000, de 18 de juliol, del Consell, pel qual es regula l'autorització dels laboratoris clínics.  
e) Decret 140/2003, de 25 de juliol, del Consell, pel qual es prorroga el termini d'adaptació establit en el Decret 108/2000, de 18 de juliol, regulador de l'autorització dels laboratoris clínics.  
f) Decret 176/2004, de 24 de setembre, del Consell, sobre autorització sanitària i el Registre Autonòmic de Centres, Servicis i Establiments Sanitaris.  
g) Decret 220/2007, de 2 de novembre, del Consell, pel qual es regula la utilització de desfibril·ladors semiautomàtics externs per personal no mèdic.  
h) Decret 143/2008, de 3 d'octubre, del Consell, pel qual es regulen els biobancs a la Comunitat Valenciana.  
  
  
Conselleria d'Infraestructures, Territori i Medi Ambient  
  
  
1. En matèria de medi natural (espais naturals, gestió forestal, caça, etc.):  
- Avantprojecte de Llei de Vies Pecuàries de la Comunitat Valenciana. Amb el qual es regularà un extens patrimoni del qual és titular la Generalitat, qualificat com a bé de domini públic, i que constituïx un dels seus principals actius mediambientals.  
- Avantprojecte de Llei de Pesca Fluvial i Lacustre, i de la Conservació de les Riberes de la Comunitat Valenciana, que s'adequarà a les exigències europees en matèria de medi ambient. Adaptarà la normativa i la regulació de nous usos i activitats que han deixat obsolet el marc jurídic utilitzat en la regulació i el control d'esta activitat.  
  
En les dos normes s'arrepleguen els principis de simplificació i reducció de càrregues administratives, procurant que la majoria d'activitats dels particulars puguen dur-se a terme a través de comunicacions prèvies o de declaracions responsables i limitant l'exigència d'autorització prèvia en els supòsits en què s'ha considerat necessari per raons de defensa i protecció de l'interés públic.  
2. En matèria d'impacte ambiental:  
Avantprojecte de Llei d'Impacte Ambiental. Per mitjà de la qual s'adaptarà la nostra normativa a la nova legislació bàsica dictada per l'Estat.  
3. En matèria de qualitat en l'edificació:  
Projecte de decret pel qual es regula la gestió de la qualitat en obres d'edificació, al mateix temps que n'actualitza la regulació, adaptant-la al Reial Decret 410/2010, de 31 de març, i al Reglament 305/2011, de 9 de març, del Parlament Europeu i del Consell. Amb esta nova norma es refonen i es deroguen els decrets del Consell següents:  
  
a) Decret 107/1991, de 10 de juny, que regula el control de qualitat.  
  
b) Decret 164/1998, de 6 d'octubre, sobre distintius de qualitat.  
c) Decret 107/2005, de 3 de juny, sobre acreditació d'entitats de control i laboratoris.  
d) Decret 55/2009, de 17 d'abril, sobre certificat de fi d'obra.  
4. En matèria de qualitat ambiental (prevenció i control ambiental d'activitats):  
Projecte de decret pel qual es regulen les funcions i el Registre d'Entitats Col·laboradores en Matèria de Qualitat Ambiental, que refon i deroga els decrets següents:  
a) Decret 229/2004, de 15 d'octubre, del Consell, pel qual s'establixen les funcions de les entitats col·laboradores en matèria de qualitat ambiental i es crea i es regula el seu registre.  
b) Decret 29/2007, de 9 de març, del Consell, pel qual es va modificar parcialment l'anterior.  
  
  
Conselleria de Benestar Social  
  
1. En matèria de cooperació:  
- Projecte de decret que regula la cooperació internacional, que unifica en un sol decret, i refon i deroga els següents:  
a) Decret 39/2009, de 6 de març, del Consell, pel qual es regula el Registre d'Agents de Cooperació Internacional al Desenrotllament de la Comunitat Valenciana.  
b) Decret 135/2010, de 10 de setembre, del Consell, pel qual s'aproven les bases per a la concessió d'ajudes en matèria de cooperació internacional per al desenrotllament.  
c) Decret 10/2011, de 4 de febrer, del Consell, pel qual es regula el Registre Autonòmic de les Persones Cooperants Valencianes.  
2. En matèria de joventut:  
Projecte de decret de joventut, que unifica en un sol decret els següents:  
a) Decret 183/1988, de 28 de novembre, del Consell, d'ordenació i creació de la xarxa valenciana d'albergs juvenils.  
b) Decret 24/1995, de 6 de febrer, del Consell, pel qual es regula la Xarxa Valenciana d'Informació Juvenil.  
c) Decret 60/2005, d'11 de març, del Consell, pel qual es regula la formació en matèria d'animació juvenil a la Comunitat Valenciana.  
  
  
  
Conselleria de Governació i Justícia  
  
1. En matèria de desplegament estatutari i dret foral civil valencià:  
  
Refondre en un sol decret els següents: Decret 97/2004, d'11 de juny, del Consell, pel qual es crea la Comissió de Codificació Civil Valenciana, i el Decret 218/2007, de 26 d'octubre, del Consell, pel qual s'aprova el Reglament de la Comissió de Codificació.  
2. En matèria de formació en seguretat pública i emergències:  
Refondre en un únic decret els següents: Decret 93/2012, d'1 de juny del Consell, pel qual es regulen els requisits i el procediment d'homologació d'accions formatives dirigides als servicis essencials i complementaris d'intervenció davant de les emergències, i el Decret 186/2013, de 13 de desembre, del Consell, pel qual es regulen els requisits i el procediment d'homologació d'accions formatives dirigides a les policies locals de la Comunitat Valenciana.  
  
  
  
  
  
  
ANNEX II  
Relació de nous procediments que es podran tramitar en línia  
  
  
Conselleria de Presidència, Agricultura, Pesca, Alimentació i Aigua  
  
1. Procediment per a la concessió d'ajudes a través de la sol·licitud única, vinculades al règim de pagament únic i altres ajudes directes a l'agricultura, la ramaderia i ajudes per superfícies del Programa de Desenrotllament Rural.  
2. Sol·licitud de subvencions destinades a les entitats locals (ajuntaments i mancomunitats) de la Comunitat Valenciana, per al foment de la participació local ciutadana, la transparència i l'accés a la informació pública per a l'exercici 2014.  
3. Sol·licitud de subvencions per a sosteniment de gastos corrents en municipis i entitats locals menors de la Comunitat Valenciana amb població que no supere els 3.000 habitants.  
4. Sol·licitud de subvencions destinades a entitats ciutadanes de la Comunitat Valenciana per al desenrotllament de projectes de participació ciutadana dirigits al foment de l'associacionisme per a l'exercici 2014.  
5. Sol·licitud d'ajudes per a l'aplicació de la mesura d'inversió del programa de suport 2014-2018 al sector vitivinícola espanyol (PASV) a la Comunitat Valenciana.  
6. Sol·licitud de subvencions per als centres valencians en l'exterior de la Comunitat Valenciana en l'exercici 2014.  
7. Sol·licitud de subvencions dirigides a les confederacions, federacions i associacions veïnals de la Comunitat Valenciana en l'exercici 2014.  
8. Sol·licitud d'ajudes a les associacions de protecció i defensa dels animals.  
9. Sol·licitud d'ajudes compensatòries pels costos de prevenció i eradicació de salmonel·losi en avicultura.  
10. Sol·licitud d'ajudes a agrupacions de defensa sanitària ramaderes (ADSR) de la Comunitat Valenciana.  
  
  
Conselleria d'Economia, Indústria, Turisme i Ocupació  
  
11. Sol·licitud de certificat d'inscripció en el Registre de Cooperatives de la Comunitat Valenciana.  
12. Proves d'habilitació de guia de turisme de la Comunitat Valenciana, d'ampliació d'idiomes per als guies ja habilitats per la Comunitat Valenciana i d'aptitud per als ja habilitats en països de la Unió Europea i Espai Econòmic Europeu.  
13. Sol·licitud d'acreditació d'entitats especialitzades com a servicis de prevenció aliens a les empreses.  
14. Comunicació/declaració responsable referent a l'activitat de les empreses de turisme actiu.  
15. Denúncies sobre normativa comercial, en matèria de comerç.  
16. Sol·licitud de subscripció de conveni, per a la compensació financera, entre un municipi turístic i l'Agència Valenciana del Turisme.  
  
17. Sol·licitud de subscripció de conveni, per a l'adaptació dels municipis turístics. Pla Marc Millor, entre un municipi d'estes característiques i l'Agència Valenciana del Turisme.  
18. Formulació de reclamacions pels consumidors i usuaris.  
  
  
Institut Valencià de Competitivitat Empresarial (IVACE)  
  
19. Ajudes dirigides als instituts tecnològics. Programa de Desenrotllament Estratègic per al període 2011-2015.  
20. Ajudes dirigides als instituts tecnològics. Programa de projectes en col·laboració per al període 2011-2015.  
21. Ajudes dirigides als instituts tecnològics. Programa d'unitats estratègiques de cooperació (UNiT) per al període 2011-2015.  
22. Instruments financers per a projectes d'I+D PIME.  
23. Instruments financers per a projectes de creació d'empreses de base tecnològica.  
24. Instruments financers per a projectes d'I+D en cooperació.  
25. Programa de Suport a la Inversió i a la Creació d'Ocupació.  
Conselleria d'Hisenda i Administració Pública  
  
26. Subvencions destinades al finançament de plans de formació per al personal de l'Administració local.  
  
  
Conselleria de Benestar Social  
  
27. Sol·licitud d'ajudes destinades a la realització de projectes dirigits a la promoció i foment del voluntariat social per a l'exercici 2014.  
  
28. Sol·licitud d'ajudes destinades a la realització de projectes dirigits a la integració social de persones immigrants per a l'exercici 2014.  
  
29. Sol·licitud d'ajudes econòmiques destinades a entitats locals de la Comunitat Valenciana per al finançament dels gastos corrents de les agències de Mediació per a la Integració i la Convivència Social (AMICS) de la seua titularitat en l'exercici 2014.  
30. Subvencions a organitzacions no governamentals per al desenrotllament (ONGD), per al cofinançament de projectes i activitats de sensibilització social i/o educació per al desenrotllament en l'àmbit de la Comunitat Valenciana.  
31. Inscripció per a participar en l'activitat La Senda del Poeta 2014 (IVAJ.GVA JOVE).  
32. Programa de tallers d'anglés 2014: taller de conversació en anglés (IVAJ.GVA JOVE).  
33. Programa de tallers d'anglés 2014 (IVAJ.GVA JOVE): - cap de setmana amb immersió lingüística en anglés per a jóvens; - caps de setmana especials per a professors; - estades de 4 dies amb immersió lingüística en anglés per a jóvens.  
34. Programa d'acció comunitària Erasmus+: Joventut en Acció (IVAJ.GVA JOVE).  
35. Campaments d'estiu per a jóvens 2014 (IVAJ.GVA JOVE).  
36. Convocatòria de la Campanya de Camps de Treball Voluntari Juvenil per a 2014 (IVAJ.GVA JOVE).  
37. Cursos d'idiomes 2014 (IVAJ.GVA JOVE).  
  
  
Conselleria d'Educació, Cultura i Esport  
  
38. Inscripció d'alumnat oficial per a la realització de la prova de certificació dels nivells del Marc Comú Europeu de Referència per a les Llengües de les ensenyances d'idiomes de règim especial en les escoles oficials d'idiomes de la Comunitat Valenciana corresponent al curs acadèmic 2013-2014.  
39. Matriculació per a la realització de la prova d'accés tant a primer curs com a cursos diferents del primer de les ensenyances professionals de música i dansa, en els conservatoris de titularitat pública de la Generalitat.  
40. Matriculació per a la realització de la prova de certificació dels nivells del Marc Comú Europeu de Referència per a les Llengües de les ensenyances d'idiomes de règim especial en les escoles oficials d'idiomes de la Comunitat Valenciana, corresponent al curs acadèmic 2013-2014.  
41. Sol·licitud de matrícula per a realitzar la prova per a l'obtenció del títol de graduat en Educació Secundària Obligatòria.  
42. Beques per a la realització d'estudis universitaris en els casos en què concórreguen circumstàncies econòmiques sobrevingudes durant el curs acadèmic 2013-2014 en les universitats públiques de la Comunitat Valenciana.  
43. Sol·licitud d'ajudes per a finançar gastos de funcionament i l'execució d'activitats formatives de mares i pares de l'alumnat, desenrotllades durant l'any 2014, per les confederacions de federacions d'associacions de mares i pares de l'alumnat de centres docents públics i concertats amb seu i àmbit d'activitat a la Comunitat Valenciana.  
  
44. Festival Internacional de Cine de València Cinema Jove (CulturArts. Generalitat).  
  
  
  
  
Conselleria d'Infraestructures, Territori i Medi Ambient  
  
  
45. Comunicació prèvia / declaració de l'activitat de producció de residus.  
46. Comunicació prèvia / declaració de l'activitat d'agent com a operació de gestió de residus.  
47. Comunicació prèvia / declaració de negociant com d'operació gestió de residus.  
48. Comunicació prèvia / declaració de transport de residus amb caràcter professional com a operació de gestió de residus  
49. Obtindre una nova autorització. Vehicles fins a 3.500 kg de MMA. Transport públic de mercaderies. Empreses.  
50. Obtenció de còpia certificada de vehicles de fins a 3.500 kg de MMA. Transport públic de mercaderies. Còpies (vehicles).  
51. Sol·licitud d'informació per sinistre de trànsit originat per espècie cinegètica.  
52. Examen de competència professional per a l'exercici de les activitats de transport interior i internacional de mercaderies i de viatgers.  
  
53. Sol·licitud d'admissió a examen teòric per a l'obtenció dels títols de les categories de patró de moto nàutica A i patró de moto nàutica B.  
54. Convocatòria d'examen de capacitació professional de consellers de seguretat per al transport de mercaderies perilloses per carretera i convocatòria de renovació.  
55. Sol·licitud d'admissió a examen teòric per a l'obtenció dels títols de capità de iot, patró de iot, patró d'embarcacions de recreació, patró per a navegació bàsica.